**SCANVARM OY AB:N LAATIMA SOPIMUSMALLI**

**SOPIMUS ILMALÄMPÖPUMPUN ASENTAMISESTA HUONEISTOON**

**TARKOITUS**

Tällä sopimuksella säännellään asunto-osakeyhtiön ja osakkeenomistajan välisiä vastuita osakkeenomistajan hallitseman huoneiston sisä- ja ulkopuolelle jälkikäteen asennetun ilmalämpöpumpun osalta.

**SISÄLTÖ**

Me allekirjoittaneet sovimme siitä, että asunto-osakeyhtiön ja osakkeenomistajan vastuu huoneistokohtaisen ilmalämpöpumpun asennuttamisesta, kunnossapidosta, muutostöistä ja ilmalämpöpumpun mahdollisesti aiheuttamista kustannuksista ja vahingoista määräytyy tämän sopimuksen mukaan.

**ASENTAMINEN**

Osakkeenomistaja vastaa kaikista ilmalämpöpumpun asentamisesta aiheutuvista kustannuksista. Hänen on toteutettava ilmalämpöpumpun asennus siten, että yhtiön rakennusta ei vahingoiteta eikä asentamisesta ja asentamisen jälkeisestä käytöstä aiheudu muutoinkaan haittaa yhtiölle tai toisille osakkeenomistajille.

Ilmalämpöpumpun asentamisesta tehdään aina erillinen hakemus yhtiön hallitukselle ennen pumpun asennusta.

Ilmalämpöpumpun ulkoyksikön saa asentaa vain huoneiston parvekkeelle parvekekaiteen alapuolelle siten, että ulkoyksikkö ei ole näkyvillä.

Ilmalämpöpumpun ulkoyksikköä ei saa asentaa esimerkiksi parvekkeen ulkopuolelle tai julkisivuun.

Ilmalämpöpumpun saa asentaa vain luvat omaava asennusliike.

Ilmalämpöpumppua asunto-osakeyhtiössä voidaan käyttää vain jäähdytykseen. Huoneistoon asennetaan sisäyksikkö olohuoneen tai makuuhuoneen sisäseinälle. Sisä- ja ulkoyksikkö liitetään toisiinsa kahdella kylmäaineputkella, joiden johdosta ulkoseinään tehdään putkille läpiviennit sekä sähköjohdon läpimeno. Suositellaan sisäyksikön tuottaman kondenssiveden johtamista huoneiston sisäpuoliseen viemäröintiin tai parvekkeen vedenpoistoputkeen.

Ilmalämpöpumpun ulkoyksikön keskiäänitaso (LAeq,T) saa olla enintään 45 dB rakennuksen ulkopuolella. Naapureille ei saa syntyä äänihaittaa. Huom! Äänitaso mitataan naapurin parvekkeelta tai ikkuna-aukolta, jolloin äänitaso on tyypillisesti laskenut jo noin 15 dB laitteelle ilmoitetusta arvosta, ja näin ollen 45 dB:n äänitaso ei tavallisilla ilmalämpöpumpuilla ylity.

Ilmalämpöpumpun asennus tarkastetaan asennuksen valmistuttua ja asennustyön tilaaja maksaa mahdolliset valvontakustannukset.

**KÄYTTÖ JA KUNNOSSAPITO**

Ilmalämpöpumppua saa käyttää vain lämpimänä vuodenaikana 1.5.-31.8. välisenä aikana. Muuna aikana laitteen käyttäminen on kielletty. Tarpeen ilmetessä, voidaan yökäyttö (klo 22.00-07.00) kieltää erikseen. Osakkeenomistaja sitoutuu vastaamaan ilmalämpöpumpun kunnossapidosta ja huollosta omalla kustannuksellaan. Jos yhtiö suorittaa sellaisia korjaus-, perusparannus- tai muita muutostöitä, jonka ajaksi ilmalämpöpumpun ulkoyksikkö joudutaan purkamaan, osakkeenomistaja vastaa ilmalämpöpumpun ulkoyksikön purku- tai muista muuttamiskustannuksista samoin kuin ilmalämpöpumpun ulkoyksikön ennalleen saattamisesta aiheutuneista kustannuksista.

**VAHINGOT**

Osakkeenomistaja vastaa ilmalämpöpumpun ja sen käyttämisestä mahdollisesti aiheutuneista vahingoista.

**VALVONTA**

Yhtiöllä on oikeus valvoa ilmalämpöpumpun asentamista sekä siihen kohdistuviin korjauksiin, huoltoon ja muutostöihin liittyviä töitä. Valvonnasta mahdollisesti aiheutuvista kustannuksista vastaa osakkeenomistaja.

**SOPIMUKSEN SIIRTO**

Luovuttaessaan asuntonsa osakkeet osakkeenomistaja sitoutuu siirtämään tämän sopimuksen mukaiset vastuunsa uudelle omistajalle sillä uhalla, että hän ei muutoin vapaudu tämän sopimuksen vastuusta.

**ILMALÄMPÖPUMPUN PURKU**

Mikäli osakkeenomistaja ei noudata tämän sopimuksen määräyksiä, asunto-osakeyhtiöllä on oikeus purattaa ilmalämpöpumppu osakkeenomistajan kustannuksella. Mikäli laitteisto puretaan myöhemmin pois käytöstä (esim. sen vanhenemisen johdosta), vastaa osakkeenomistaja purkukustannuksista, seinän läpiviennin ennalleen muuttamisesta, sekä muista mahdollisista rakennuksen ulkoseiniin tai niiden ulkopuolisiin osiin asennuksen yhteydessä tehtyjen muutosten palauttamisesta ennalleen.

Tätä sopimusta on laadittu kaksi kappaletta, yksi osakkeenomistajille ja yksi talonyhtiölle.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Huoneisto

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Paikka ja aika

ISÄNNÖITSIJÄ (tai muu asunto-osakeyhtiön edustajana):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OSAKKEENOMISTAJA(T):

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_